b'\n_START_ARTICLE_\nL\xc3\xb6yt\xc3\xb6el\xc3\xa4in\n_START_PARAGRAPH_\nL\xc3\xb6yt\xc3\xb6el\xc3\xa4in on irrallaan tavattu lemmikkiel\xc3\xa4in, joka voi olla karannut omistajaltaan tai jonka omistaja on j\xc3\xa4tt\xc3\xa4nyt heitteille. L\xc3\xb6yt\xc3\xb6el\xc3\xa4in voi olla my\xc3\xb6s lemmikkiel\xc3\xa4imen irrallaan syntynyt j\xc3\xa4lkel\xc3\xa4inen._NEWLINE_Omistajan l\xc3\xb6yt\xc3\xa4minen helpottuu, mik\xc3\xa4li el\xc3\xa4imell\xc3\xa4 on tunnistusmerkint\xc3\xa4. Tunnistusmerkint\xc3\xa4 on joko tatuointi tai mikrosiru. Tatuointi l\xc3\xb6ytyy useimmiten korvasta, mutta my\xc3\xb6s nivusista tai huulen sis\xc3\xa4pinnalta. Tunnistus- eli mikrosiru ei n\xc3\xa4y ulosp\xc3\xa4in. Sirun tiedot voidaan lukea vain lukulaitteella, joita on muun muassa el\xc3\xa4inl\xc3\xa4\xc3\xa4k\xc3\xa4reill\xc3\xa4, Kennelliiton kouluttamilla tunnistusmerkitsij\xc3\xb6ill\xc3\xa4 ja viranomaisilla.\n_START_SECTION_\nSuomessa\n_START_PARAGRAPH_\nSuomessa kunnilla on velvollisuus huolehtia l\xc3\xb6yt\xc3\xb6el\xc3\xa4imist\xc3\xa4. Mik\xc3\xa4li kunnalla itsell\xc3\xa4\xc3\xa4n ei ole tiloja ja resursseja hoitaa alueensa l\xc3\xb6yt\xc3\xb6el\xc3\xa4imi\xc3\xa4, ne voivat ostaa talteenottopaikan palvelut alan yritt\xc3\xa4jilt\xc3\xa4, esimerkiksi kenneleilt\xc3\xa4. El\xc3\xa4int\xc3\xa4 pit\xc3\xa4\xc3\xa4 s\xc3\xa4ilytt\xc3\xa4\xc3\xa4 15 vuorokautta. T\xc3\xa4n\xc3\xa4 aikana omistajalla on mahdollisuus lunastaa omistamansa el\xc3\xa4in takaisin s\xc3\xa4ilytys- ja hoitokuluja vastaan. Mik\xc3\xa4li omistajaa ei l\xc3\xb6ydy el\xc3\xa4in myyd\xc3\xa4\xc3\xa4n, lahjoitetaan tai lopetetaan._NEWLINE_Kennelliitto yll\xc3\xa4pit\xc3\xa4\xc3\xa4 omistajarekisteri\xc3\xa4 tunnistusmerkityist\xc3\xa4 koirista. Tiedot luovutetaan viranomaisille faksilla. My\xc3\xb6s Kissaliitolla on oma rekisterins\xc3\xa4 rotukissojen mikrosiruista. El\xc3\xa4inlajista- ja rodusta riippumaton mikrosirunumerohakupalvelu l\xc3\xb6ytyy osoitteesta Siruhaku.fi. Siruhaku.fi perustuu el\xc3\xa4inklinikoiden tietokantoihin.'